6 500 etumaksun saanut vanki kertoi, että tarkoitus oli vain puhaltaa urheilutoimittajalta rahat. Vangin mukaan naisten hakkaajat ovat vankilassa alinta kastia eikä hän torpedoksi ala.

45-vuotias urheilutoimittaja yritti syytteen mukaan useita kertoja saada kaveriaan vahingoittamaan vakavasti hänen entistä naisystäväänsä. 45-vuotiasta syytetään törkeän henkeen tai terveyteen kohdistuvan rikoksen valmistelusta. Toimittaja kiistää syytteen.

Asiaa käsiteltiin tänään torstaina Helsingin käräjäoikeudessa.

Urheilutoimittaja lupasi antaa kaverilleen velat anteeksi teosta. Kaverin mukaan mies pyysi kymmeniä kertoja häntä hoitamaan homman hänen puolestaan.

– Lopulta hän sanoi, että hänen pitää tehdä se sitten itse, jos muut eivät häntä tässä auta. Sanoin suoraan, että sellaista ihmistä ei tule löytymään pahimmistakaan rikollisista, joka suostuisi edes rahasta vahingoittamaan yksinhuoltajaäitiä, kaveri kertoi kuulusteluissa.

Miehen pyynnöt aiheuttivat kaverille paniikkikohtauksia ja hän joutui olemaan sairauslomalla töistä.

Kun kaveri ei suostunut vahingoittamaan naista, mies pyysi syytteen mukaan vankilassa ollessaan toista vankia vahingoittamaan tai järjestämään naisystävänsä vahingoittamisen ja lupasi maksaa siitä 8 000-10 000 euroa.

Toinen vanki antoi urheilutoimittajan ymmärtää, että hoitaisi asian, mutta todellisuudessa hänen tarkoituksensa oli huijata vain 6 500 euron etumaksu itselleen. Urheilutoimittajan kaveria ja toista vankia kuultiin todistajan asemassa oikeudessa. Heitä ei epäillä rikoksesta tässä asiassa.

– Se vinku, että hänellä on ollut huono parisuhde ja nainen oli kusettanu sitä. Ajattelin, että kusetetaan mekin, mies kertoi kuulusteluissa.

– Naisten hakkaajat ovat alinta kastia vankilassa ja varsinkin ne, ketkä ottais tehtäväkseen naisen hakkaamisen, olis vielä alempaa kastia. Puhuin sitten kaverini kanssa, että kusetetaan ja viedään siltä rahat pois. Sovimme sitten 6 500 eurosta ja puhuimme, että myöhemmin tulis lisää rahaa ja kokonaissumma olis 8 000 tai 10 000 euroa, mies kertoi.

Toimittaja antoi toiselle vangille naisen nimen ja puhelinnumeron, mutta vanki heitti ne roskiin, koska häntä ei kiinnostanut tehdä asialle mitään.

– Se ehdotteli erilaisia juttuja. Pahoinpitelyä, uhkailua, pelottelua ja jopa autolla yliajamista tai ainakin autolla pelottelua ja kiihdyttelyä sitä naista kohtaan. Se puhui todella julmasti siitä naisesta, mutta välillä puhui kuitenkin elämänsä rakkaudesta.

Vangin mukaan häntä välillä otti päähän ja välillä säälitti ”se kundi”.

– Olin todella yllättynyt, kun se maksoi ne rahat. Minulla ei ollut tarkoitus satuttaa ketään. Tarkoitus oli ainoastaan saada pumpattua tältä idiootilta rahat pois. Tällaiset pahoinpitely- ja väkivaltajutut ei ole minun toimialaani. Mä en rupea miksikään torpedoksi. Voin tehdä talousrikoksia, mutta en tällaisia, mies kertoi kuulusteluissa.

– Oikeasti olen yrittänyt kasata elämääni oikeaan suuntaan. Käyn päivätöissä ja yritän päästä normaaliin elämään kiinni. Mulla on oma historia, mutta en halua kenellekään mitään pahaa. Toi oli helvetin tyhmä veto, mutta mä tykkään tehdä rahaa.

Missä saamasi rahat ovat nyt, kuulustelija kysyi.

– Ryypätty. Ne meni viime kesänä kaljaan.

Mies kertoi avustaneensa myös kaveriperhettään rahoilla.